Na temelju članka 67. Zakona o odgoju i obrazovanju u osnovnoj i srednjoj školi (NN br. 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14 i 07/17., 68/18., 98/19., 64/20., 151/22., 156/23.), a u svezi s člankom 17. stavkom 3. Pravilnik o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.), članka 43. Zakona o zaštiti na radu (NN br. 71/14., 118/14. i 154/14.), članka 2. stavka 1. točke 1., članka 5. i 6. Zakona o zaštiti osobnih podataka (NN br. 103/03., 118/06., 41/08., 130/11. i 106/12.), te članaka 23. Statuta III. gimnazije, Split, a nakon prethodnog savjetovanja sa sindikalnim povjerenikom u funkciji radničkog vijeća, Školski odbor na sjednici održanoj dana 1. rujna 2025. godine, donio je

**Pravilnik o videonazoru**

**Članak 1.**

1. Ovim pravilnikom o videonadzoru regulirano je prikupljanje, obrada, način i vrijeme čuvanja te uporaba snimljenih podataka, zaštita prava radnika i svih drugih osoba koji se nađu u obuhvatu videonadzora Škole.
2. Sustav videonadzora koristi se zbog zaštite sigurnosti radnika i svih drugih osoba koje se nađu u obuhvatu videonadzora Škole.
3. Sustav videonadzora, uz navedeno u st. 1. ovog članka, koristi se i za sprječavanje protupravnih radnji usmjerenih prema imovini Škole od krađe, razbojstva, provala, nasilja, oštećenja, uništenja, te radi smanjenja izloženosti radnika riziku od razbojstva, provala, nasilja, krađa i sličnih događaja na radu ili u vezi s radom.
4. Ovaj pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.
5. Izrazi koji se koriste u ovom pravilniku, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

1) III. gimnazija, Split (u daljnjem tekstu: Škola) koristi sustav videonadzora na adresi Matice hrvatske 11, Split, zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.

2) Poslodavac prikuplja osobne podatke korištenjem sustava videonadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem videonadzora ograničena je na ispunjenje svrhe iz stavka 1. ovog članka.

3) U svrhu iz članka 1. ovog članka u obuhvatu sustava videonadzora su ulazna / izlazna vrata u Školi, hodnici i stubišta u zgradi Škole.

4) Videonadzorom nisu pokriveni prostori učionica, zbornice, školske knjižnice, soba za primanje roditelja, soba stručnog suradnika i voditelja smjene, soba ravnatelja Škole, soba tajnika, soba administratora, soba voditelja računovodstva, prostori koji koriste domar i spremačice i sanitarni prostor za učenike i radnike Škole.

 **Članak 3.**

1. Podaci prikupljeni korištenjem sustava videonadzora nalaze se na snimaču koji se nalazi na porti Škole.
2. Pristup podacima, odnosno uvid u sadržaj nastao korištenjem videonadzora ima ravnatelj Škole ili osoba koju on ovlasti.
3. Pristup podacima, odnosno uvid u sadržaj nastao korištenjem sustava videonadzora, moguć je preko monitora koji se nalaze u uredu ravnatelja, uredu tajnika i portirnici Škole.
4. Presnimavanje i pohrana sadržaja nastalog korištenjem videosustava na druge medije, kao i daljnje korištenje istog, dopušteni su isključivo u slučajevima određenim zakonom.

**Članka 4.**

1. Podaci prikupljeni korištenjem sustava videonadzora čuvaju se najduže 30 dana, a nakon proteka toga vremena podaci se brišu na odgovarajući način.
2. U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovog članka.
3. Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i sl., kada se prikupljeni podaci o takvim događajima mogu čuvati kao dokazni materijal te na pisani zahtjev ustupiti pravosudnim i policijski tijelima.

**Članak 5.**

1) Ravnatelj Škole dužan je osigurati da se na vidnom mjestu pri ulasku u prostor Škole istakne obavijest da se prostor nadzire sustavom tehničke zaštite.

2) Obavijest iz st. 1. ovog članka treba sadržavati sve relevantne informacije sukladno odredbi čl. 13. Opće uredbe o zaštiti podataka, a posebno jednostavnu i lako razumljivu sliku da je prostor pod videonadzorom te na oglasnoj ploči istaknuti tekst kojim se ispitanicima pružaju informacije o voditelju obrade i podatci za kontakt; e-mail: iiigst@trema.hr.

3) Sustav videonadzora mora biti zaštićen od pristupa neovlaštenih osoba. Voditelj obrade, kao ni bilo koja druga osoba, ne smije koristiti podatke o osobama prikupljene sistemom tehničke zaštite izvan njihove zakonske namjene.

4) Ravnatelj Škole, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 6.**

Ovaj Pravilnik stupa na snagu danom objave na oglasnoj ploči i mrežnim stranicama Škole.

Predsjednik Školskog odbora:

Antonio Vrbatović, prof.

Ovaj Pravilnik objavljen je na oglasnoj ploči i mrežnim stranicama Škole dana 2. rujna 2025. god., te je s tim danom stupio na snagu.

Ravnateljica:

Deana Bokšić, dipl. ing.

KLASA: 003-05/25-01/01

URBROJ: 2181-169-06-25-02

U Splitu, 2.rujna 2025.